Notum sit omnibus presentibus et futuris, quod ego Stephanus, comes Burgundie, et ego Willelmus, comes Vienne et Matisgonis, recognovimus quod unam monteiam, quam ecclesia Beati Petri Cluniacensis apud Ledonem Salis habuerat, perdidit sive per nos, sive per homines ville. Sed quoniam hoc peccatum amplius portare nolumus, adcreantavimus quod infra XV dies post instans Pascha, quibus calderie bullient, predictam monteiam ecclesie Cluniacensi restituemus, et in perpetua pace teneri faciemus ob remissionem peccatorum nostrorum et predecessorum nostrorum, dominorum comitum Willelmi Matisgonensis et Girardi Matisgonensis. Cujus rei testes sunt: domnus Hugo, tunc abbas Cluniacensis; Durannus, conestabulus; Seguinus, capellanus; Humbertus de Revel, Radulphus Boche, Ivo, Ludovicus, Guibertus notarius, socii domni abbatis. Item Ottho de Roseio, Pontius Callidus, Bernardus Garcins, Bono judeus. Quod ut ratum sit, litteris nostris et sigillis nostris fecimus confirmari. Actum anno Verbi incarnati Mº Cº nonagesimo IIº, apud Ledonem Salis, infra octabas Epifanie. Hoc fecimus pro animabus nostris et parentum nostrorum comitis Renaudi, comitis Willelmi, fratris ejus, comitis Stephani, comitis Girardi, filiorum suorum.